Liikenne- ja viestintäministeriö

kirjaamo@lvm.fi

eero.ovaska@lvm.fi

kaisa.kuukasjärvi@lvm.fi

Lausuntopyyntönne 25.1.2017 (LVM/2302/03/2015)

**LAUSUNTO LUONNOKSESTA HALLITUKSEN ESITYKSEKSI YKSITYISTIELAIKSI JA ERÄIKSI SIIHEN LIITTYVIKSI LAEIKSI**

Onnettomuustutkintakeskus kiittää mahdollisuudesta antaa lausuntomme lakiluonnoksesta.

Yksityistielain kokonaisuudistuksen yhtenä tarkoituksena on sujuvoittaa johtojen ja kaapelien sijoittamista yksityisteiden tiealueelle siten, että siihen riittää sopiminen maanomistajien sijaan vain tienpitäjän, eli tiekunnan tai tieosakkaiden, kanssa. Onnettomuustutkintakeskuksen näkemyksen mukaan johtojen ja kaapeleiden sijoittaminen aina mahdollisuuksien mukaan teiden yhteyteen parantaa sähkönjakelun ja viestintäverkkojen varmuutta, mikä on yleisen turvallisuuden kannalta hyvä asia. Johtojen ja kaapeleiden huolto, ylläpito ja vaurioiden korjaaminen on tien läheisyydessä selvästi helpompaa kuin maastossa.

Tätä tärkeää asiaa on tarkasteltu Onnettomuustutkintakeskuksen tutkinnassa *S2/2010Y Heinä-elokuun 2010 rajuilmat*. Tutkinnassa havaittiin yhteiskunnan suuri riippuvuus sähkönjakelu- ja viestintäverkoista, mikä on entisestään kasvanut. Verkkojen luotettavuuden parantamiseen on tärkeää käyttää kaikki kohtuulliset keinot.

Muilta osin Onnettomuustutkintakeskuksella ei ole säädösluonnokseen kommentoitavaa.

ONNETTOMUUSTUTKINTAKESKUS

Johtaja Veli-Pekka Nurmi

Johtava tutkija Kai Valonen